KOMISIJOS REGLAMENTAS (EB) Nr 898/2009
2009 m. rugsėjo 25 d.
iš dalies keičiantis Europos Parlamento ir Tarybos reglamento (EB) Nr. 998/2003 II priede pateiktą šalių ir teritorijų sąrašą
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. gegužės 26 d. Europos Parlamento ir Tarybos reglamentą (EB) Nr. 998/2003 dėl gyvūnų sveikatos reikalavimų, taikomų ne komerciniam naminių gyvūnėlių judėjimui, ir iš dalies keičiantį Tarybos direktyvą 92/65/EEB (1), ypač į jo 10 ir 19 straipsnius,
kadangi:
(1)
Reglamentu (EB) Nr. 998/2003 nustatyti gyvūnų sveikatos reikalavimai, taikomi nekomerciniam gyvūnų augintinių judėjimui, ir tokio judėjimo patikrų taisyklės.
(2)
Reglamento (EB) Nr. 998/2003 II priedo C dalyje išvardytos trečiosios šalys ir teritorijos, kuriose pasiutligės atvejų nenustatyta, ir trečiosios šalys ir teritorijos, kuriose kylanti pasiutligės patekimo į Bendriją dėl gyvūnų vežimo iš tų trečiųjų šalių ir teritorijų rizika nėra didesnė už vežimo iš vienos valstybės narės į kitą keliamą riziką.
(3)
Trečioji šalis, siekianti būti įtraukta į tokį sąrašą, turėtų pateikti duomenis apie pasiutligės padėtį ir įrodyti, kad atitinka tam tikrus reikalavimus, susijusius su pranešimu apie įtariamus pasiutligės atvejus, jos stebėsenos sistema, veterinarijos paslaugų sistema ir organizavimu, visų pasiutligės prevencijos ir kontrolės reguliavimo priemonių vykdymu ir vakcinos nuo pasiutligės prekybos taisyklėmis.
(4)
Sent Lusijos kompetentingos institucijos pateikė informaciją apie pasiutligės padėtį šioje trečiojoje šalyje ir apie Reglamentu (EB) Nr. 998/2003 nustatytų reikalavimų laikymąsi. Įvertinus šią informaciją paaiškėjo, kad Sent Lusija atitinka minėtu reglamentu nustatytus atitinkamus reikalavimus ir todėl turėtų būti įtraukta į Reglamento (EB) Nr. 998/2003 II priedo C dalies sąrašą.
(5)
Todėl Reglamento (EB) Nr. 998/2003 II priedo C dalis turėtų būti atitinkamai iš dalies pakeista.
(6)
Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 998/2003 II priedo C dalyje tarp Kaimanų saloms ir Montseratui skirtų įrašų įterpiamas šis įrašas:
„LC
Sent Lusija“.
2 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2009 m. rugsėjo 25 d.